Line Barfod (EL), 1998-11-05:
Som flere har været inde på, har dette beslutningsforslag jo været fremsat tidligere, og jeg skal primært henvise til de bemærkninger, som vi tidligere er kommet med.
Men forslaget er jo, som det er blevet sagt, ikke blevet mindre aktuelt med de ting, der er sket på det seneste.
Fra Enhedslistens side har vi tidligere foreslået, at man skulle lukke Horsens Statsfængsel, og det glæder os, at man da nu er startet med én afdeling.
Vi synes dog, man skulle tage hele fængslet på én gang og bygge nogle nye, langt mindre fængsler med moderne faciliteter, som er tilpasset den viden, vi har i dag.
For os er det meget vigtigt, at der ikke samlet kommer flere pladser i fængslerne, end der er i dag, for det har jo vist sig gennem mange år, at de pladser, der er i fængslerne, bliver udnyttet: Hvis der kommer flere pladser, kommer der også flere i fængsel - og omvendt: Der er ikke behov for flere pladser, end der er i dag.
De bliver fyldt ud, og så tilpasser man.
I forslaget er der et punkt 5 om bedre uddannelse, og det kan vi klart støtte.
Vi mener også, der kan være behov for mere uddannelse og især, at andre personalegrupper inddrages, f.eks. socialpædagogisk personale, håndværkere osv.
I og med at der bliver bedre forhold i fængslerne, vil det forhåbentlig også føre til, at der bliver mindre gennemstrømning af personale, end vi ser i dag.
Punkt 18 om selvaktivering mener vi også er udmærket.
Vi mener, det er meget vigtigt, at man udvider den mulighed, der er for arbejde.
Det er altså ikke lige på den måde, man resocialiserer folk, tværtimod er det sikkert en stor medvirkende årsag til, at der er en del, der kommer ud i misbrug af narko og alkohol osv., og måske også årsag til, at der er nogle, der bliver indblandet i voldsepisoder. Der er også brug for langt større mulighed for uddannelse, så langtidsfanger kan komme i uddannelse med det samme, hvis de ønsker det, i stedet for at få at vide, at de skal have siddet i mange år, før de kan komme i gang med en uddannelse.
Også punkt 14 om weekendfængsler kan vi støtte.
Men set i sammenhæng med den debat, vi havde for lidt siden om retssikkerhed, synes vi, det er højst besynderligt, at Venstre fremsætter dette forslag, der indskrænker retssikkerheden for fangerne ganske væsentligt.
Et samfund skal måles på, hvordan det behandler de svageste, og fangerne er altså nogle af de svageste i vores samfund. En del af punkterne i forslaget vil forringe retssikkerheden og gøre miljøet i fængslerne mere råt og dermed også forringe muligheden for at få folk ud af kriminalitet, som flere andre ordførere også har været inde på.
Samlet er der altså nogle punkter, som vi kan støtte, men generelt mener vi, at forslaget går den forkerte vej, når det gælder om at bekæmpe kriminaliteten i Danmark.
Vi frygter, at det i stedet vil føre til flere ødelagte mennesker, der vil begå mere kriminalitet, end vi ser i dag.
De meldinger, vi får fra fængslerne, gør et meget stort indtryk på Enhedslisten, men det er jo meget, meget få af dem, der sidder i fængsel i dag, der kommer fra rockergrupper.
Langt de fleste fanger kommer ikke fra rockergrupper, og vi mener altså ikke, at man skal bruge de få fanger fra rockergrupperne som undskyldning for at forringe og forrå hele fængselsmiljøet, så man dermed lader det gå ud over alle de andre fanger plus i allerhøjeste grad også over personalet, fordi miljøet bliver for råt.